ANC-LP’s beskerm ‘plunderaars, verwoesters’Die DA se mosie van wantroue in die kabinet is die afgelope week in die parlement verslaan. (Foto: DA/Twitter) Die DA se mosie van wantroue in die hele kabinet is Woensdag verslaan, maar die leier van die amptelike opposisie sê dit is ingedien omdat elke enkele lid van die ANC-kabinet regstreeks verantwoordelik is vir die droewige stand van die ekonomie, die versuim om dienste te lewer en die veiligheid en waardigheid van mense te verseker. Die mosie is Woensdag in die parlement oorweeg met 131 stemme van grootliks DA-LP’s en hul eweknieë by die EFF, VF Plus, ACDP en UDM ten gunste van die mosie, teenoor 231 stemme daarteen afgehandel. Een lid het buite stemming gebly. Die ANC het steeds ŉ meerderheid van LP’s in die parlement en het sy getalle vantevore al ingespan om lede, ministers en presidente te beskerm. “Die onbevoegdheid, ongevoeligheid en korrupsie het lyding vir miljoene Suid-Afrikaners veroorsaak wat nie werk kan kry nie en dus ŉ ongelooflike taai lewe van armoede en wanhoop leef. Tog hou die president nie een van die ministers wat hy aangestel het, verantwoordbaar nie,” sê John Steeenhuisen, leier van die DA. Hy sê LP’s het ŉ eed afgelê om die mense van Suid-Afrika te dien en hulle het ŉ plig om die regering aanspreeklik te hou. “Ons doen dit selfs al weet ons die getalle tel teen ons en dat die kanse skraal is dat ANC-LP’s skielik hul gewete gaan ontdek en die regte ding doen. “Ons is dit aan alle Suid-Afrikaners, nie net diegene wat vir die DA gestem het nie, verskuldig om alles moontlik te doen om die regering aanspreeklik te hou. Dit beteken ons gebruik elke beskikbare manier – in die parlement, provinsiale wetgewers, in munisipale rade, in howe en deur die media. Dis ons werk,” het Steenhuisen Vrydag gesê. Steenhuisen sê nes ANC-LP’s oudpres. Jacob Zuma jare lank met hul stemme in die parlement beskerm het – terwyl hulle “almal geweet het hy is ŉ misdadiger” – het hulle dit nou weer gedoen. Tydens sy termyn as president is vyf mosies van wantroue teen Zuma ingedien en daar is een keer gestem om hom in ŉ staat van beskuldiging te plaas. Hy het elkeen van die mosies oorleef. Talle ANC-lede probeer dalk nou hul deelname aan dié beskerming van Zuma wegpraat, maar hul name staan langs hul stemme opgeskryf, sê die DA-leier. “Hulle sal die skande vir altyd moet dra.” Woensdag het ANC-LP’s weer luidkeels uitgeroep dat hulle volle vertroue in die kabinet het, en dit ondanks stapels objektiewe bewyse en onafhanklike verslae wat die katastrofiese mislukkings en openlike misdadigheid van kabinetsministers uitwys, sê Steenhuisen. “Baie van hulle het gelag en gejuig terwyl hulle die plunderaars en verwoesters in hul midde beskerm het. Hulle gaan hierdie skandelike stem ook eendag uit die geskiedenis probeer vee, maar sal dit nie regkry nie.” Hoewel die DA se mosie dus nie geslaag het nie, het dit tog gewys watter staatsamptenare hul land dien en watter net hul party dien. Dit sluit ander LP’s benewens dié van die ANC in, “met partye soos GOOD, die NFP en Al-Jammah wat op dieselfde noot as hul moederparty gesing het”, sê Steenhuisen. Volgens hom lê die grootste mosie van wantroue in 2024 voor – wanneer mense vir ŉ nuwe regering moet stem.